Elsenburg: Interdik kom teen studente wat ‘nie oplossing wil vind’‘n Skermskoot uit die video. Dit kom nadat ŉ gewelddadige betoging Dinsdag by die landboukollege uitgebreek het, waartydens studente deur betogers met swepe en sambokke geslaan is. Die betogers was glo lede van die Ekonomiese Vryheidsvegters (EFF). Petro van Rhyn, woordvoerder van die departement, het gesê hoewel die kollege bereid is om ŉ inklusiewe benadering tot onderrig te volg waar alle studente se griewe hanteer word, is daar ŉ groep studente wat geen begeerte het om ŉ oplossing te vind nie. “Hierdie groep studente weier om deel van die bemiddelingsproses te wees. Dit is hulle reg. Ons sal egter nie toelaat dat enige student die voortsetting van onderrig by die instansie ontwrig nie,” het sy gesê. Van Rhyn het ook gesê behalwe vir die interdik, het die instansie ook bykomende veiligheidsmaatreëls by die kollege ingestel om te verseker dat orde gehandhaaf word en lesings kan voortgaan. “Ons betreur die optrede van hierdie klein groepie studente en die eksterne partye wat hulle ondersteun, asook hul gewelddadige optrede [Dinsdag]. Van ons kant af sal ons die oortreders sover moontlik probeer identifiseer en indien hulle studente is, sal daar beslis dissiplinêr teenoor hulle opgetree word,” het sy gesê. “Ons moedig ook studente aan wat deur die aksie geraak is, om kriminele klagtes in te dien sodat die polisie kan optree. Hulle is ook welkom om klagtes by die bestuur van die Elsenburg-kollege aanhangig te maak.” Volgens Van Rhyn is ŉ taakspan aangestel om met studente en sleutelrolspelers te vergader om ŉ nuwe taalbeleid by die kollege te ontwikkel. Onafhanklike bemiddelaars is ook aangestel om die transformasieproses by die instansie te fasiliteer en konflikoplossing tussen studente, dosente en administratiewe personeel te bewerkstellig. “In die kort termyn sal lesings gedupliseer word sodat dit in beide Engels en Afrikaans aangebied word op verskillende tye. Dit gee studente die keuse om te kies met watter taal hulle die gemaklikste is. Die ontwikkeling van ŉ nuwe taalbeleid is reeds aan die gang en vorm deel van die breër transformasieproses wat geïmplementeer word om inklusiwiteit en kwaliteitonderrig te bevorder.”